РЕПУБЛИКА СРБИЈА

НАРОДНА СКУПШТИНА

Одбор за правосуђе, државну

управу и локалну самоуправу

07 Број: 06-2/48-18

28. март 2018. године

Б е о г р а д

**З А П И С Н И К**

**31. СЕДНИЦЕ ОДБОРА ЗА ПРАВОСУЂЕ, ДРЖАВНУ УПРАВУ И ЛОКАЛНУ САМОУПРАВУ, ОДРЖАНЕ 26. МАРТА 2018. ГОДИНЕ**

Седница је почела у 9,00 часова.

Седницом је председавао Петар Петровић, председник Одбора.

Седници су присуствовали чланови Одбора: Славиша Булатовић, Неђо Јовановић, Михаило Јокић, Ђорђе Комленски, Жарко Мићин, Милетић Михајловић и Јован Палалић.

Осим чланова Одбора, седници су присуствовали и Александра Мајкић, заменик члана Биљане Пантић Пиља и Станија Компировић, заменик члана др Александра Мартиновића.

Седници нису присуствовали чланови Одбора: Душан Павловић, Наташа Мићић, Вјерица Радета, Катарина Ракић, Душан Петровић, Балинт Пастор и Срето Перић, нити њихови заменици.

Седници су присуствавали и Иван Бошњак, државни секретар у Министарству државне управе и локалне самоуправе, Наталија Павловић Шиниковић и Милан Јосимов, Министарство државне управе и локалне самоуправе.

Председник Одбора је констатовао да су испуњени услови за рад и пуноважно одлучивање, након чега је предложио, а чланови Одбора су **једногласно** утврдили следећи

Д н е в н и р е д :

1. Разматрање Предлога закона о електронској управи, који је поднела Влада (број 011-164/18, од 24. јануара 2018. године), у начелу;
2. Утврђивање Предлога одлуке о престанку функције јавног тужиоца у Основном јавном тужилаштву у Неготину (број: 118-474/18 од 2. марта 2018. године);
3. Разно.

Пре преласка на рад по тачкама утврђеног дневног реда председник је ставио на гласање, а чланови Одбора су **без примедби, већином гласова усвојили**: Записник са 30. седнице Одбора одржане 22. децембра 2017. године.

**ПРВА ТАЧКА** – Разматрање Предлога закона о електронској управи, који је поднела Влада (број 011-164/18, од 24. јануара 2018. године), у начелу.

Председник Одбора је отворио расправу у вези са овом тачком дневног реда у којој су учествовали: Михаило Јокић и Иван Бошњак.

**Михаило Јокић** је истакао да Предлог закона о електронској управи представља могућност реализације пројекта у коме јавна управа треба да постане сервис грађана, о чему се говори деценијама уназад.

Указао је на велики значај који овај предлог закона има за унапређење ефикасности, доступности и квалитета јавне управе, њеног прилагођавања савременим информационим системима и електроским начинима комуникације, као и на значајна признања које је наша дежава добила на међународном нивоу у овој области.

**Иван Бошњак**  је истакао да је Предлог закона о електронској управи резултат вишегодишњег рада читавог Министарства државне управе и локалне самоуправе, Владе Републике Србије и српског друштва у целини.

Укратко је представио процес који је претходио изради овог предлога закона, који представља системско решавање питања преласка са добре управе на електронску, а онда и софистицирану управу.

Указао је на значај закона који су већ усвајани у Народној скупштини, а који заједно са Законом о електронској управи треба да заокруже нормативни систем у нашој земљи, како би се грађанима омогућило да лакше и брже комуницирају са органима државне и локалне управе и квалитетније реше своје захтеве, као и да се предузимају потребне мере за смањење корупције, што све заједно има за циљ унапређење живота у Србији за све њене грађане.

Након што је закључио расправу у вези са овом тачком дневног реда, председавајући **Петар Петровић** је ставио на гласање предлог:

- да Одбор за правосуђе, државну управу и локалну самоуправу предложи Народној скупштини да прихвати Предлог закона o електронској управи у начелу;

- да за известиоца Одбора на седници Народне скупштине буде одређен Петар Петровић, председник Одбора.

Чланови Одбора су **једногласно** усвојили наведенe предлогe.

**ДРУГА ТАЧКА** - Утврђивање Предлога одлуке о престанку функције јавног тужиоца у Основном јавном тужилаштву у Неготину (број: 118-474/18 од 2. марта 2018. године).

Председавајући је отворио расправу у вези са овом тачком дневног реда, па како се нико од присутних није јавио за реч, ставио је на гласање предлог

-да Одбор за правосуђе, државну управу и локалну самоуправу утврди Предлог одлуке о престанку функције Милосаву Срећковићу, јавном тужиоцу у Основном јавном тужилаштву у Неготину, по сили закона, и упути га Народној скупштини на усвајање.

-да за представника Одбора на седници Народне скупштине буде одређен Петар Петровић, председник Одбора.

Чланови Одбора су **једногласно** усвојили наведени предлог.

**ТРЕЋА ТАЧКА –** Разно.

Расправа у вези са овом тачком дневног реда није отварана.

Седница је завршена у 9,15 часова.

СЕКРЕТАР ПРЕДСЕДНИК

Сања Пецељ Петар Петровић